מנהיגי

טורקיה

תוקפים את ישראל באמירות קשות והאזרחים מתפרעים מול השגרירות הישראלית.

מפגינים שהתאספו היום (ו') מול הקונסוליה באיסטנבול יידו אבנים לעבר המבנה במהלך מפגן מחאה נגד מבצע " צוק איתן " והמשטרה הטורקית ירתה גז מדמיע בניסיון לפזרם. המפגינים, שהניפו דגלי טורקיה ופלסטין, קראו קריאות בגנות ישראל וניפצו שמשות באבנים ומקלות. במהלך הלילה הם גם שרפו דגלי ישראל מחוץ לשגרירות באנקרה ולבית השגריר הישראלי.

הנשיא הפלסטיני אבו מאזן נחת היום בטורקיה ואמור להיפגש עם ראש הממשלה רג'פ טאיפ ארדואן והנשיא עבדוללה גול. ראש ארגון ה-IHH, שעמד בזמנו מאחורי משט המרמרה, אמר בראיון לתקשורת המקומית כי "ישראל מתנהגת כמו ילד מפונק. הציונים מסכנים את עתיד היהודים, אנחנו לא יכולים לרסן עוד את הצעירים שלנו". עוד הוא איים: "יהודי טורקיה ישלמו מחיר כבד על פעולות ישראל. תיירים יהודים, אל תעזו לבוא לטורקיה".

שורפים דגל ישראל מול הקונסוליה באיסטנבול (צילום: AP)

ילדה מניפה שלט" "לכי לעזאזל ישראל" (צילום: רויטרס)

דגל ישראל בבניין השגרירות הוחלף בדגל טורקיה (צילום: רויטרס)

עיתוני טורקיה: שהיהודים יתנצלו בשם ישראל רועי ירושלמי אחרי שארדואן השווה את ח"כ איילת שקד להיטלר ותקף את פעולת צה"ל בעזה, בעיתון קיצוני המזוהה איתו פנו ליהודי טורקיה: "הגעתם לפה מספרד והתעשרתם על חשבוננו - זו הכרת התודה? תתנצלו!". מאמר המערכת: "יהודי טורקיה מעודדים רצח ילדים". בפייסבוק: קמפיין לחרם על מוצרי יהודים עיתוני טורקיה: שהיהודים יתנצלו בשם ישראל

כמה מהמפגינים היו חברי פרלמנט מטעם מפלגת השלטון של ארדואן, מפלגת הצדק והפיתוח (AKP). ראש העיר אנקרה תרם להתלהטות הרוחות לאחר שכתב בטוויטר על השגרירות הישראלית: "נכבוש אותה... יש לסלק מטורקיה את הקונסוליה של הרוצחים המתועבים. אנחנו לא רוצים שגרירות של הרוצחים בטורקיה!". אתמול הפגינו גם עשרות מפגינים מול בית השגריר הישראלי בקהיר וקראו לסלק אותו ממצרים. כוחות הביטחון מנעו מהם להתקרב.

מיידים אבנים על השגרירות באנקרה (צילום: רויטרס)

אתמול יצא ארדואן נגד ישראל והצהיר כי "אין זו הפעם הראשונה שבה אנחנו מתמודדים עם המצב הזה". בדבריו בוועידה בינלאומית בפני נכבדים מהעולם המוסלמי באיסטנבול, טען כי "מאז 1948, מדי יום ביומו, מדי חודש, ובמיוחד בזמן חודש הרמדאן הקדוש, אנחנו עדים לניסיון שיטתי של רצח עם מצד ישראל". הוא גם תקף את הקהילה הבינלאומית, ובייחוד העולם המוסלמי, על "חוסר הפעולה" מצדה.

דבריו של ארדואן גובו שלשום בטורים ארסיים נגד ישראל בכמה עיתונים טורקיים.

בטור באתר "ייני אקיט", יומון קיצוני המזוהה עם ראש הממשלה ארדואן ונחשב לשופר השלטון בטורקיה, קרא הכותב פארוק רוסה לחכם באשי חלבה, ראש הקהילה היהודית בטורקיה, להתנצל

בפני העם הטורקי על הרוגי "צוק איתן". "הגעתם לכאן אחרי שגירשו אתכם מספרד", כתב פארוק רוסה, "500 שנה חייתם בינינו ברווחה והתעשרתם על חשבוננו. האם זו הכרת התודה שלכם - רצח מוסלמים? ארדואן, דרוש מראש הקהילה להתנצל!".

במאמר המערכת של העיתון הימני כותב עלי קארהאסנאואלו: "אחרי מטח הטילים שנפל על הבירה תל אביב, ישראל נדחקה לפינה והיא משוועת להפסקת אש, שכרגע משרתת רק אותה ואת ארצות הברית. צה"ל משתמש בכלי נשק אסורים, מחסל בכוונה ילדים ורוצח מוסלמים לשם רצח מוסלמים. חמאס לא מוכן לתכתיבים של ישראל וארצות הברית, ויניח את נשקו רק לאחר שההבנות שלו יתקבלו. בעוד כל זה קורה, הבטאון 'שלום' של הקהילה היהודית בטורקיה קורא לרצח הילדים בעזה 'טיפול בטרוריסטים'".